CELEX: 32012D0659
Language: lv
Date: 2012-10-23 00:00:00
Title: 2012/659/ES: Komisijas Īstenošanas lēmums ( 2012. gada 23. oktobris ), ar ko Dānijas Karalistei piešķir atkāpi, ko tā pieprasījusi atbilstīgi Padomes Direktīvai 91/676/EEK attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti (izziņots ar dokumenta numuru C(2012) 7182)

25.10.2012   
            
            
               LV
            
            
               Eiropas Savienības Oficiālais Vēstnesis
            
            
               L 295/20
            
         KOMISIJAS ĪSTENOŠANAS LĒMUMS
   (2012. gada 23. oktobris),
   ar ko Dānijas Karalistei piešķir atkāpi, ko tā pieprasījusi atbilstīgi Padomes Direktīvai 91/676/EEK attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti
   (izziņots ar dokumenta numuru C(2012) 7182)
   (Autentisks ir tikai teksts dāņu valodā)
   (2012/659/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1991. gada 12. decembra Direktīvu 91/676/EEK attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti (1), un jo īpaši tās III pielikuma 2. punkta trešo daļu,
   tā kā:
   
               (1)
            
            
               Ja kūtsmēslu daudzums, ko dalībvalsts ir paredzējusi izmantot uz vienu hektāru gadā, atšķiras no Direktīvas 91/676/EEK III pielikuma 2. punkta otrās daļas pirmajā teikumā un minētās daļas a) apakšpunktā norādītā, minētais daudzums nosakāms tā, lai nekavētu direktīvas 1. pantā minēto mērķu sasniegšanu, un pamatojams ar objektīviem kritērijiem, kā, piemēram, ilgiem veģetācijas periodiem un kultūrām ar lielu slāpekļa patēriņu.
            
         
               (2)
            
            
               2002. gada 18. novembrī Komisija pieņēma Lēmumu 2002/915/EK (2), ar ko Dānijai piešķir atkāpi, ko tā pieprasījusi atbilstīgi Direktīvai 91/676/EEK attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti, ļaujot izmantot kūtsmēslus ar intensitāti 230 kg slāpekļa uz vienu hektāru gadā atsevišķās liellopu audzēšanas saimniecībās Dānijas 1999.–2003. gada rīcības programmas ietvaros. Atkāpes piemērošanas termiņš tika pagarināts ar Komisijas Lēmumu 2005/294/EK (3) saistībā ar Dānijas rīcības programmu 2004.–2007. gadam un Komisijas Lēmumu 2008/664/EK (4) saistībā ar Dānijas rīcības programmu 2008.–2012. gadam.
            
         
               (3)
            
            
               Atkāpe, kuru piešķīra ar Lēmumu 2008/664/EK, attiecās (2009./2010. gadā) uz apmēram 1 507 liellopu audzēšanas saimniecībām, 299 901 ganāmpulka vienībām un 134 698 hektāriem aramzemes, kas atbilst attiecīgi 3,3 %, 12,5 % un 6,1 % no Dānijas kopējā daudzuma.
            
         
               (4)
            
            
               2012. gada 20. jūnijā Dānija iesniedza Komisijai lūgumu pagarināt atkāpi atbilstīgi Direktīvas 91/676/EEK III pielikuma 2. punkta trešajai daļai.
            
         
               (5)
            
            
               Dānija ir izstrādājusi rīcības programmu 2012.–2015. gada laikposmam saskaņā ar Direktīvas 91/676/EEK 5. pantu, pieņemot 2012. gada 28. jūnija Rīkojumu par komerciālajiem lauksaimniecības dzīvniekiem, kūtsmēsliem, skābbarību utt. (paziņojums par kūtsmēsliem) Nr. 764, 2011. gada 3. maija Konsolidēto likumu par mēslošanas līdzekļu izmantošanu saimniecībās un augsegu Nr. 415 un 2011. gada 12. jūlija Rīkojumu par mēslojuma izmantošanu saimniecībās un augsegu Nr. 845, kas attiecas uz visu Dānijas teritoriju.
            
         
               (6)
            
            
               Monitoringa dati rāda, ka attiecībā uz gruntsūdeņiem 82 % monitoringa objektu vidējā nitrātu koncentrācija ir mazāka par 50 mg/l, un 67 % – mazāka par 25 mg/l. Ūdenstecēs 99 % no monitoringa objektiem vidējā nitrātu koncentrācija ir zem 50 mg/l un 76 % monitoringa objektu – zem 25 mg/l.
            
         
               (7)
            
            
               Izskatījusi Dānijas pieprasījumu un ņemot vērā pieredzi, kas gūta saistībā ar Lēmumos 2002/915/EK, 2005/294/EK un 2008/664/EK paredzēto atkāpi, Komisija uzskata, ka Dānijas paredzētais kūtsmēslu daudzums 230 kg/ha slāpekļa gadā nekavēs Direktīvas 91/676/EEK mērķu sasniegšanu, ja tiks ievēroti daži stingri nosacījumi.
            
         
               (8)
            
            
               Lēmums 2008/664/EK bija spēkā līdz 2012. gada 31. jūlijam. Lai nodrošinātu, ka liellopu audzētāji var turpināt izmantot atkāpes sniegtās priekšrocības, ir lietderīgi pagarināt Lēmuma 2008/664/EK spēkā esības termiņu.
            
         
               (9)
            
            
               Šajā lēmumā paredzētie pasākumi ir saskaņā ar atzinumu, ko sniegusi Nitrātu komiteja, kas izveidota ar Direktīvas 91/676/EEK 9. pantu,
            
         IR PIEŅĒMUSI ŠO LĒMUMU.
   1. pants
   Dānijas Karalistes 2012. gada 20. jūnija vēstulē pieprasīto atkāpi, kas atļauj lietot vairāk kūtsmēslu, nekā paredzēts Direktīvas 91/676/EEK III pielikuma 2. punkta otrās daļas pirmajā teikumā un tās a) apakšpunktā, piešķir, ja ir ievēroti šā lēmuma nosacījumi.
   2. pants
   Definīcijas
   Šajā lēmumā izmanto šādas definīcijas:
   
               a)
            
            
               “liellopu audzēšanas saimniecības” ir saimniecības, kurās ir vairāk nekā trīs lauksaimniecības dzīvnieku vienības un vismaz divas trešdaļas no dzīvniekiem ir liellopi;
            
         
               b)
            
            
               “zāle” ir pastāvīgas vai pagaidu zālaugu platības (pagaidu platības parasti ierīko uz mazāk nekā četriem gadiem);
            
         
               c)
            
            
               “kultūraugi, kuros sēj zāli” ir skābbarības labība, skābbarības kukurūza un/vai vasaras mieži, kuros pirms (kukurūza) vai pēc ražas novākšanas iesēj zāli, kas iedarbojas kā secīgā kultūra bioloģiskai slāpekļa atlikumu savākšanai ziemas laikā;
            
         
               d)
            
            
               “bietes” ir lopbarības bietes;
            
         
               e)
            
            
               “kultūraugi ar augstu slāpekļa patēriņu un ilgu veģetācijas periodu” ir zāle, zāles secīgās kultūras vai bietes un citi kultūraugi, kuros iesēj zāli;
            
         
               f)
            
            
               “augsnes profils” ir augsnes slānis zem zemes virskārtas līdz 0,90 m dziļumā, ja vien vidējais augstākais gruntsūdens līmenis nav mazāks; beidzamā gadījumā šis slānis ir vidējā augstākā gruntsūdens līmeņa dziļumā;
            
         
               g)
            
            
               “aramkārta” ir lauksaimniecības zemes virsējie 30 cm, kur ir jāveic augsnes analīze precīzai mēslošanai.
            
         3. pants
   Darbības joma
   Šo atkāpi, ievērojot šā lēmuma 4.–6. pantā paredzētos nosacījumus, individuālā kārtā piemēro liellopu audzēšanas saimniecībām, kur augsekā iekļauti vairāk nekā 70 % kultūraugu ar augstu slāpekļa patēriņu un ilgu veģetācijas periodu.
   4. pants
   Ikgadēja atļauja un saistības
   1.   Liellopu audzētāji katru gadu iesniedz kompetentajām iestādēm atkāpes pieteikumu.
   2.   Vienlaikus ar ikgadējā pieteikuma iesniegšanu tie rakstiski apņemas izpildīt šā lēmuma 5. un 6. pantā paredzētos nosacījumus.
   5. pants
   Kūtsmēslu un citu mēslošanas līdzekļu izmantošana
   Kūtsmēslu daudzums, ko ik gadu izmanto zemei liellopu audzēšanas saimniecības, kas izmanto individuālo atkāpi, ieskaitot pašu dzīvnieku atstātos mēslus, nedrīkst pārsniegt kūtsmēslu daudzumu, kas satur 230 kg slāpekļa uz vienu hektāru, ievērojot šādus nosacījumus:
   
               1)
            
            
               kopējam ienestajam slāpekļa daudzumam jāatbilst attiecīgā kultūrauga vajadzībai pēc barības vielām, ņemot vērā to, cik daudz kultūraugs uzņem slāpekli no augsnes. Tas visiem kultūraugiem nekādā gadījumā nepārsniedz maksimālos slāpekļa izmantošanas standartus, kas noteikti rīcības programmā. Maksimālos slāpekļa izmantošanas standartus nosaka vismaz 10 % zem ekonomiski optimālā daudzuma;
            
         
               2)
            
            
               katrai liellopu audzēšanas saimniecībai, kura izmanto individuālo atkāpi, ir jāsagatavo visu tās platību mēslošanas plāns, kas jāglabā saimniecībā. Tas aptver laikposmu no 1. augusta līdz nākamā gada 31. jūlijam. Mēslošanas plānā iekļauj šādus datus:
               
                           a)
                        
                        
                           augsekas plāns, kurā uzrādīta to zemes gabalu platība, kuros ir kultūraugi, kam vajadzīgs daudz slāpekļa un kam ir ilgs veģetācijas periods, un citu kultūraugu zemes gabali, kā arī shematiska karte, kurā norādīts atsevišķu lauku izvietojums;
                        
                     
                           b)
                        
                        
                           lauksaimniecības dzīvnieku skaits, dzīvnieku turēšanas un kūtsmēslu uzkrāšanas sistēmas apraksts, norādot arī datus par kūtsmēslu krātuves tilpumu;
                        
                     
                           c)
                        
                        
                           saimniecībā saražoto kūtsmēslu slāpekļa un fosfora aprēķins;
                        
                     
                           d)
                        
                        
                           kūtsmēslu apstrādes apraksts, ja tāda ir, un paredzamās apstrādāto kūtsmēslu īpašības;
                        
                     
                           e)
                        
                        
                           no saimniecības izvesto vai tajā piegādāto kūtsmēslu daudzums, veids un raksturojums;
                        
                     
                           f)
                        
                        
                           paredzamais kultūraugiem vajadzīgais slāpekļa un fosfora daudzums katrā zemes gabalā;
                        
                     
                           g)
                        
                        
                           aprēķins par kūtsmēslu slāpekļa un fosfora izmantošanas daudzumu katrā zemes gabalā;
                        
                     
                           h)
                        
                        
                           aprēķins par slāpekļa un fosfora izmantošanas daudzumu katrā zemes gabalā, lietojot mākslīgos un citus mēslošanas līdzekļus;
                        
                     
                           i)
                        
                        
                           norāde par kūtsmēslu un mākslīgo mēslu izmantošanas laiku.
                        
                     Lai nodrošinātu saskaņotību starp plāniem un faktiskajām lauksaimniecības metodēm, plānus pārskata ne vēlāk kā septiņas dienas pēc tam, kad lauksaimniecības metodēs ir ieviestas izmaiņas;
            
         
               3)
            
            
               katra liellopu audzēšanas saimniecība, kura izmanto individuālo atkāpi, mēslošanas pārskatu iesniedz kompetentajām iestādēm, ieskaitot izmantoto kūtsmēslu un slāpekļa mēslošanas līdzekļu daudzumus, līdz katra gada marta beigām;
            
         
               4)
            
            
               katra liellopu audzēšanas saimniecība, kura izmanto individuālo atkāpi, precīzai mēslošanai regulāri veic slāpekļa un fosfora analīzi aramkārtā. Paraugu ņemšana un analīze jāveic vismaz reizi četros gados visos lauksaimniecības zemes gabalos, kuri ir viendabīgi augsekas un augsnes īpašību ziņā. Uz katriem pieciem lauksaimniecības zemes hektāriem jāveic vismaz viena analīze. Aramkārtas slāpekļa un fosfora satura analīžu rezultāti ir pieejami liellopu audzēšanas saimniecībā, kura izmanto atkāpi;
            
         
               5)
            
            
               kūtsmēslus nedrīkst izkliedēt rudenī pirms zāles audzēšanas.
            
         6. pants
   Zemes apsaimniekošana
   1.   Liellopu audzēšanas saimniecībā, kura izmanto individuālo atkāpi, 70 % vai vairāk no platības, kurā var lietot kūtsmēslus, audzē kultūraugus ar augstu slāpekļa patēriņu un ilgu veģetācijas periodu.
   2.   Ganību secīgās kultūras nedrīkst uzart pirms 1. marta, lai aramzemei nodrošinātu pastāvīgu augu segu nolūkā atgūt nitrātu rudens zudumus augsnes apakškārtā un ierobežot zudumus ziemā.
   3.   Pagaidu zālaugu platības uzar pavasarī un pēc aršanas sēj tādus kultūraugus, kam nepieciešams daudz slāpekļa.
   4.   Augsekā nedrīkst iekļaut pākšaugus un citus augus, kas piesaista atmosfēras slāpekli. Tomēr tas neattiecas uz āboliņu un lucernu zālaugu platībās, kurās āboliņa vai lucernas ir mazāk par 50 %, un uz miežiem/sējas zirņiem, kuros iesēj zāli.
   7. pants
   Monitorings
   1.   Kompetentās iestādes nodrošina, ka tiek izveidotas un ik gadu atjauninātas kartes, kurās redzama liellopu audzēšanas saimniecību procentuālā daļa, lauksaimniecības dzīvnieku procentuālā daļa un lauksaimniecības zemes procentuālā daļa, uz kuru attiecas individuālās atkāpes katrā pašvaldībā.
   2.   Lai pārliecinātos, ka atkāpes neapdraud Direktīvas 91/676/EEK mērķi, monitoringu veic sakņu zonas ūdenim, virszemes ūdeņiem un gruntsūdeņiem, lai nodrošinātu informāciju par slāpekli un fosforu augsnes profilā un nitrātu koncentrāciju virszemes ūdeņos un gruntsūdeņos, gan tad, ja atkāpi piemēro, gan apstākļos, kad to nepiemēro. Monitoringu veic saimniecības lauku mērogā lauksaimnieciskās noteces valsts uzraudzības programmas ietvaros. Monitoringa objekti aptver galvenos augsnes tipus, mēslošanas paņēmienus un kultūraugus.
   3.   Liellopu audzēšanas saimniecībās, kuras izmanto individuālu atkāpi, veic apsekojumus un pastāvīgu barības vielu analīzi lauksaimnieciskās noteces valsts monitoringa programmas ietvaros un nodrošina datus par vietējo zemes izmantojumu, augseku un lauksaimniecības praksi. Savākto informāciju un datus no barības vielu analīzes, kas minēta šā lēmuma 5. pantā, un monitoringa, kas minēts šā lēmuma 7. panta 2. punktā, izmanto slāpekļa daudzuma un fosfora zudumu modelēšanas aprēķinos liellopu audzēšanas saimniecībās, kuras izmanto individuālo atkāpi, balstoties uz zinātniskiem principiem.
   4.   Zemei, uz kuru attiecas atkāpe, kompetentās iestādes nosaka procentuālo daļu, ko klāj lucerna vai āboliņš zālājos un mieži/sējas zirņi, kuros iesēta zāle.
   8. pants
   Kontrole
   1.   Kompetentās iestādes nodrošina, ka visiem atkāpes pieteikumiem piemēro administratīvo kontroli. Ja kontroles rezultāti liecina, ka 5. un 6. pantā paredzētie nosacījumi nav ievēroti, par to informē pieteikuma iesniedzēju. Tādā gadījumā pieteikumu noraida.
   2.   Pamatojoties uz riska analīzi, iepriekšējo gadu kontroles rezultātiem un vispārēju to tiesību aktu izpildes izlases veida pārbaudes rezultātiem, ar ko īsteno Direktīvu 91/676/EEK, sastāda pārbaužu programmu. Pārbaude sastāv no lauka apskates un klātienes kontroles, un to ik gadu veic vismaz 5 % saimniecību, kuras izmanto individuālo atkāpi, – pārbaudot, vai tiek izpildīti šā lēmuma 5. un 6. pantā izklāstītie nosacījumi. Ja pārbaudēs tiek konstatēta neatbilstība, lauksaimniekam uzliek sodu saskaņā ar valsts sistēmu un atkāpes pieprasījumu nākamajā gadā noraida.
   3.   Kompetentajām iestādēm piešķir vajadzīgās pilnvaras un līdzekļus, lai pārbaudītu atbilstību ar šo lēmumu piešķirtās atkāpes nosacījumiem.
   9. pants
   Ziņošana
   Kompetentās iestādes katru gadu līdz decembrim un 2016. gadā līdz jūnijam iesniedz ziņojumu, kurā ir šāda informācija:
   
               a)
            
            
               kartes, kurās attēlota liellopu audzēšanas saimniecību procentuālā daļa, lauksaimniecības dzīvnieku procentuālā daļa un lauksaimniecības zemes procentuālā daļa, uz kuru attiecas individuālā atkāpe, par katru pašvaldību, kā arī kartes par vietējo zemes izmantojumu, kas minētas šā lēmuma 7. panta 1. punktā;
            
         
               b)
            
            
               gruntsūdens un virszemes ūdens monitoringa rezultāti attiecībā uz nitrātu un fosfora koncentrāciju, tostarp informācija par ūdens kvalitātes tendencēm, gan tad, ja atkāpi piemēro, gan apstākļos, kad atkāpi nepiemēro, kā arī atkāpes ietekme uz ūdens kvalitāti, kā minēts šā lēmuma 7. panta 2. punktā;
            
         
               c)
            
            
               augsnes monitoringa rezultāti attiecībā uz slāpekļa un fosfora koncentrāciju sakņu zonas ūdenī, gan tad, ja atkāpi piemēro, gan apstākļos, kad atkāpi nepiemēro, kā minēts šā lēmuma 7. panta 2. punktā;
            
         
               d)
            
            
               šā lēmuma 7. panta 3. punktā minēto vietējā zemes izmantojuma, augsekas un lauksaimniecības prakses apsekojumu rezultāti;
            
         
               e)
            
            
               šā lēmuma 7. panta 3. punktā minēto slāpekļa daudzuma un fosfora zudumu modelēšanas aprēķinu rezultāti no saimniecībām, kas izmanto individuālo atkāpi;
            
         
               f)
            
            
               šā lēmuma 7. panta 4. punktā minētās tabulas, kurās uzrādīta lauksaimniecības zemes, uz ko attiecas atkāpe, procentuālā daļa, ko klāj lucerna vai āboliņš zālājos un mieži/sējas zirņi, kuros iesēta zāle;
            
         
               g)
            
            
               atkāpes nosacījumu īstenošanas novērtējums, kas balstīts uz pārbaudēm saimniecību līmenī un informāciju par saimniecībām, kas nav ievērojušas nosacījumus, pamatojoties uz administratīvo pārbaužu un lauka apskates rezultātiem, kā minēts šā lēmuma 8. panta 1. punktā un 8. panta 2. punktā.
            
         10. pants
   Šo atkāpi piemēro no 2012. gada 1. augusta. Tās termiņš beidzas 2016. gada 31. jūlijā.
   11. pants
   Šis lēmums ir adresēts Dānijas Karalistei.
   
      Briselē, 2012. gada 23. oktobrī
      
         
            Komisijas vārdā –
         
            Komisijas loceklis
         
         Janez POTOČNIK
      
   
   
      (1)  OV L 375, 31.12.1991., 1. lpp.
   
      (2)  OV L 319, 23.11.2002., 24. lpp.
   
      (3)  OV L 94, 13.4.2005., 34. lpp.
   
      (4)  OV L 217, 13.8.2008., 16. lpp.